کابل کې ځانمرګي برید نهه تنه ووژل چې اووه یې پولیس دي
د افغانستان د کورنیو چارو وزارت د مطبوعاتو دفتر یوې سرچینې امریکا غږ ته وویل، چې نن له غرمې وروسته د کابل ښار په څلورمې امنیتي حوزې کې ځانمرګی برید شوی دی.
په برید کې لس تنه نور ژوبل شوي چې ډېر یې پولیس دي. د اسلامي دولت ډلې یا داعش ویلي چې د کابل نننی برید دوی کړی دی. د کابل د پولیسو ویاند بصیر احمد مجاهد امریکا غږ آشنا ته وویل، یو پلي ځانمرګي بریدګر، غوښتل چې د قصر نوین په نوم هوټل کې د بلخ د والي عطا محمد نور د پلویانو پر یوې غونډې برید وکړي، خو هوټل ته له دننه کیدو مخکې په لومړۍ پوسته کې د پولیسو له خوا وپېژندل شو او ورپورې تړلي بمونه یې وچول. ښاغلي مجاهد وویل، په دغه برید کې د څلورمې امنیتي حوزې د ټولي د قوماندان په ګډون اووه پولیس وژل شوي او اووه نور ټپیان شوي دي. د کابل د پولیسو ویاند زیاته کړه، چې د برید له امله دوه ملکي کسان هم وژل شوي او درې نور ټپیان دي. د افغانستان د عامې روغتیا وزارت د نشراتو رئيس اسماعیل کاووسي امریکا غږ ته وویل، چې د پیښې له ځای څخه دوه مړي او پنځه ټپیان روغتونونو ته لیږدول شوي دي. د پیښې شاهدان وايي، چې دغه برید د خیرخانې سیمې په لب جر څلور لارې کې د قصر نوین په نوم هوټل د دروازې مخې ته شوی دی. په دغه هوټل کې د بلخ د والي عطا محمد نور پلویانو د هغه د کارونو د ستایلو لپاره غونډه جوړه کړې وه. د برید مسولیت تر اوسه چا نه دی منلی. طالبانو ویلي، چې د کابل ښار د خیرخانې په لب جر سیمه کې چاودنه، دغې ډلې پورې اړه نه لري.